ועדת העבודה, הרווחה והבריאות, כנסת 15, פרוטוקול מספר 242, 2000-12-12 09:30

דוד טל: אני מתכבד לפתוח את ישיבת ועדת העבודה, הרווחה והבריאות.

דוד טל: על סדר היום הצעת חוק לפיצוי נפגעי גזזת (תיקון מס' 3) – הכנה לקריאה שנייה ושלישית.

דוד טל: אני רוצה להבהיר שקבענו היום את הנושא הזה לדיון, מתוך מגמה ורצון לסיים אותו אחת ולתמיד, משום שיכול להיות שהיום נתבדר כאן בחוק עצמו ונמצא את עצמנו שיצטרכו כנראה בממשלה אחרת או בכנסת אחרת לדון בו ולהכיר בו כחוק רציפות, ולהתחיל אותו מהנקודה שסיימנו בה עד לפני שבוע או שבועיים.

דוד טל: אם לא תהיינה בעיות מיוחדות, אני מתכוון להעביר את החוק הזה היום להכנה לקריאה שנייה ושלישית, תוך תקווה ומגמה שבשבוע הבא אפשר יהיה להביא אותו להצבעה.

דוד טל: אם על ידי כך נצליח להביא מזור ולשפר ולו במעט את הרגשתם ואת איכות חייהם של נפגעי הגזזת, עשינו משהו.

דוד טל: את הצעת חוק שמונחת כאן לפניכם ליטשנו קצת עם כאלה וכאלה שינויים.

דוד טל: אני אציג רק את השינויים, כדי שמי שעדיין לא התבונן בהצעת החוק, יוכל להסתכל בה, ואם יש לו הערות, הוא יוכל להעיר.

דוד טל: אני מדבר על סעיף 2(1), שבו נכתב: "אם לתובע או לאדם שמכוחו מוגשת תביעת שאירים כאמור בסעיף 10 (להלן תביעת שאירים), ניתן טיפול בהקרנה; החלטת הוועדה תשלח לתובע".

דוד טל: הכוונה בתיקון הזה היתה שלא ייווצר מצב שאדם שעבר את הוועדה הראשונה, עבר לוועדה רפואית שקבעה לו אפס אחוז נכות, עברו להם ימים, שבועות ושנים והסתבר שאכן יש החמרה במצבו, יצטרך להתחיל את כל התהליך מחדש.

אלי שחר: זה מבוצע הלכה למעשה.

אלי שחר: אין בעיה.

דוד טל: אז אין עם זה בעיה.

דוד טל: לגבי תיקון סעיף 9 – 3(ב): "בסעיף קטן (ג), אחרי המילים "ועדה רפואית" יבוא "או החלטת ועדת המומחים לפי סעיפים 8(ב)(2), (3) ו-(4)", אני מציע שהיועצת המשפטית שלנו תסביר אותו - מכיוון שהוא קצת יותר מורכב - כדי שהחברים כאן יידעו במה דברים אמורים.

ג'ודי וסרמן: סמכות הוועדה הרפואית לעררים מצויה בסעיף 9 לחוק.

ג'ודי וסרמן: לפני התיקון המוצע, הסעיף התייחס להחלטות של הוועדה הרפואית, גם בקשר לשאלה האם חלה החמרה, גם בקשר לשאלה של אחוזי הנכות – שעליה אין בעיה – וגם בשאלה האם התובע לקה במחלה.

ג'ודי וסרמן: עכשיו משהעבירו חלק מהסמכויות של הוועדה הרפואית לוועדת המומחים, אנחנו עושים התאמה, ובעצם משאירים את הסמכות של ועדת העררים לדברים שהיו בסמכותה קודם, זאת אומרת:

ג'ודי וסרמן: גם לגבי החלטת ועדת המומחים האם הפונה לקה במחלה, גם לגבי השאלה האם חלה החמרה וגם לגבי השאלה האם מותו של הפונה נגרם כתוצאה מהמחלה.

ג'ודי וסרמן: זאת אומרת, כל הנושאים שהיו קודם בסמכות הוועדה הרפואית לעררים.

ג'ודי וסרמן: אין בזה תיקון מהותי, רק התאמה והשארת אותן סמכויות בידי הוועדה הרפואית לעררים.

ג'ודי וסרמן: יצחק בארז: אנחנו חברי ועדת המומחים לא מתנגדים לעניין הזה.

ג'ודי וסרמן: אני מבין שלמשרד המשפטים ישנה איזו התנגדות, אבל לנו אין התנגדות.

עמיר פרץ: מי שלא מתנגד, לא צריך להגיד דבר.

עמיר פרץ: מי שמתנגד, שידבר.

יצחק בארז: אני רוצה לומר לכולם, ובמיוחד לחבריי מעמותות הגזזת, שיש כאן נוסח של מודעה גדולה, שביום שישי זה יתפרסם ב"מעריב", ב"ידיעות אחרונות" ובעוד עיתון דתי בעלות של 275,000 שקל.

יצחק בארז: זאת תהיה מודעה גדולה, שכל אחד ואחד יוכל לקרוא אותה.

יצחק בארז: אנחנו היינו מאד אינסטרומנטליים בעניין ההגהה של המודעה וכו'.

מאיר אלזם: זה היה צריך להיות ב-1995.

יצחק בארז: נכון מאד, אבל מוטב מאוחר מאף פעם לא.

עמיר פרץ: מה הם הסעיפים הבעייתיים?

עמיר פרץ: האם אפשר לגשת לסעיפים הבעייתיים?

דוד טל: אני עוד לא רואה שיש פה סעיפים בעייתיים, החוק מקובל.

עמיר פרץ: אני רוצה לשמוע את האנשים.

עמיר פרץ: האם אתם מסכימים לכך?

מלכה כהן-גלבוע: אנחנו מסכימים למה שכתוב כאן, שאנחנו כן נערער.

מלכה כהן-גלבוע: לזה אנחנו מסכימים.

דוד טל: האם יש מישהו שיש לו השגות אחרות כאן?

עמיר פרץ: האם אתם מסכימים גם לשאר הסעיפים?

דוד טל: לכל הצעת החוק.

דוד טל: עמיר פרץ: מה עם מה שביקשתי להכניס בתוקף הזמן?

דוד טל: לגבי 90 יום?

עמיר פרץ: 90 יום, שישה חודשים – לא משנה.

עמיר פרץ: אם אתם לא מטפלים בתיק, או שניטול מכם את הסמכות, או שהוא יאושר אוטומטית.

יצחק בארז: אנחנו עכשיו מטפלים בחודש דצמבר בתיקים של חודש אוגוסט.

עמיר פרץ: כל הכבוד, אז מה אכפת לך?

עמיר פרץ: אז מה הבעיה?

יצחק בארז: לא 90 יום, אלא 180 יום, חצי שנה.

דוד טל: אמרתי את זה קודם ליועצת המשפטית, אבל לדעתה אולי לא נכון בחקיקה כזו להכניס את זה, אלא בחקיקה המשנית.

עמיר פרץ: אני מציע שנרשום שמשרד הבריאות יפרסם תוך X זמן – שאתה תחליט עליו אדוני היושב ראש – שמות של רופאים מומחים בכל רחבי הארץ, כדי שבמידה שוועדת המומחים לא תגיע למסקנה תוך פרק זמן, שמייד נסכם עליו, יוכל הפונה לגשת לרופא מומחה, וקביעתו תהיה מוכרעת.

אלכס לבנטל: אוי ואבוי.

עמיר פרץ: אוי ואבוי?

עמיר פרץ: תעבדו.

עמיר פרץ: כבר ראיתי שאנשים מתים בגלל הוועדות האלה.

עמיר פרץ: אוי ואבוי למי שמת.

עמיר פרץ: תלמדו לטפל באנשים במדינה הזאת.

עמיר פרץ: זו הצעתי.

דוד טל: חבר הכנסת עמיר פרץ, נאמר גם בישיבה הקודמת, שהם כבר מטפלים היום בתיקים שהתקבלו לא מזמן, ושמספר הפונים רק הולך ומצטמצם.

עמיר פרץ: אני יוצא מנקודת הנחה שלא יהיה צורך להשתמש בסעיף הזה.

אלי שחר: מספר הפונים הולך וגדל.

דוד טל: המספר הוא קבוע, וככל שמטפלים בחולים, הוא הולך ומצטמצם.

אלי שחר: טעות בידכם.

אלי שחר: כמות התיקים בשנת 2000 גדלה מדי חודש בחודשו, עד כדי כך שבספטמבר, אוקטובר, ועד ה-15 בנובמבר, הגיעו 1,200 תביעות חדשות.

דוד טל: אתה מחזק את דעתו של חבר הכנסת עמיר פרץ.

גלעד ריקלין: אנחנו מתנגדים לנושא של קביעת מגבלת זמן.

גלעד ריקלין: זה לא מקובל בחקיקה, וזה לא מקובל בחקיקות אחרות.

דוד טל: לא, זה אפשרי.

גלעד ריקלין: זה אפשרי, אבל זה לא מקובל, ויכולות להיות לכך השלכות שניכנס לחקיקות נוספות.

גלעד ריקלין: משרדי הממשלה פועלים לפי מגבלות תקציב ולפי מגבלות אחרות שלהם.

גלעד ריקלין: במידה שתהיה קבועה איזו מגבלה בחקיקה, זה יחייב את המשרד להשקיע משאבים מסוימים בנושא מסוים על חשבון דברים אחרים, שהם אולי לא פחות חשובים.

גלעד ריקלין: אנחנו מתנגדים להצעה הזאת.

גלעד ריקלין: מדובר בהצעת חוק ממשלתית ובנושא חדש, שאני מבקש שלא יעלה.

דוד טל: האם זה נושא חדש?

גלעד ריקלין: זה נושא חדש, כי קודם לא הופיעה מגבלת זמן.

גלעד ריקלין: במידה שייקבע שזה לא נושא חדש, מאחר שזאת הצעת חוק ממשלתית, יש לנו אפשרות למשוך את הצעת החוק.

גלעד ריקלין: אני מציע שנאשר את הצעת החוק כפי שהיא בנוסח שלה, עם התיקונים שמקובלים גם על משרד האוצר.

גלעד ריקלין: הרי יש עוד הרבה השגות לאנשים שיושבים פה.

גלעד ריקלין: במידה שיש השגות, תוגש הצעת חוק פרטית, אולי בשיתוף עם הממשלה, ואפשר יהיה לקדם את הנושא.

עמיר פרץ: סליחה, אתה לא מנהל את הוועדה.

עמיר פרץ: שמשרד האוצר יגיש הסתייגות, לא אנחנו.

דוד טל: הוא רק מציע.

עמיר פרץ: בסדר, אבל הוא כבר קובע את התהליכים בכנסת.

עמיר פרץ: אם משרד האוצר מסתייג, זאת זכותו.

דוד טל: מה שאומר גלעד ריקלין זה שבמידה שנכניס את המגבלה הזאת, הם עלולים למשוך את הצעת החוק.

עמיר פרץ: לא, אני אגיד לך מה יקרה.

עמיר פרץ: במידה שנכניס את המגבלה, ומשרד האוצר יבין שזאת מגבלה טובה – כי משרד האוצר כל הזמן מניף את דגל המלחמה בביורוקרטיה בנושאים רבים, כמו: בתכניות בניין ערים - אם יראה משרד האוצר שהגיע מבול של תיקים, הוא יגיד: חברים יקרים, אין ברירה, נקצה לכם עוד 50 רופאים לוועדות הרפואיות, עד שתצליחו להתגבר על הגל העצום שהגיע.

דוד טל: וזה מה שהוא לא רוצה.

עמיר פרץ: למה?

דוד טל: הוא לא רוצה להעביר פתאום משאבים ממקום אחד למקום אחר.

גלעד ריקלין: מה שאני כן רוצה זה שיהיה שיקול דעת לממשלה.

גלעד ריקלין: אם למשרד הבריאות יש נושאים רבים אחרים על הפרק, כמו: חיסונים, גריאטריה, פסיכיאטרייה, אני רוצה שיהיה לו שיקול דעת.

עמיר פרץ: מה שאתה אומר עכשיו, בכלל לא קשור.

עמיר פרץ: אתה מדבר על שני דברים שונים.

עמיר פרץ: הרי אין לך סמכות לקבוע את תוקף הזכאות עם יום הגשת התביעה.

עמיר פרץ: מאיזה תאריך מתחיל האדם לממש את זכאותו?

אלי שחר: מיום הגשת התביעה, אבל אם נמצאו מחלות - -

עמיר פרץ: בסדר, אם היא לא מוצדקת, אז היא לא מוצדקת, מה לעשות?

אלי שחר: לא, אם המחלה שיש לאותו אדם התחילה לפני שנת 1995 או מתאריך כלשהו, התאריך הכי רחוק שאפשר להתייחס אליו הוא האחד בינואר 1995.

אלי שחר: אם לגברת מסוימת יש קרחת למשל, היא מקבלת תקצוב מהתאריך אחד בינואר 1995 ולא מתאריך התביעה.

עמיר פרץ: יפה, עוד חיזקת את עמדתי.

עמיר פרץ: מכיוון שאנחנו מדברים על הצעה, שלכל היותר הרטרואקטיביות שלה תהיה מינואר 2000, הרי מה קורה?

עמיר פרץ: אתה גלעד ריקלין טוען טענה תקציבית שאין לה בסיס, כי אם אתה משלם רטרואקטיבית ביום שהוגשה התביעה, זאת נקודת הזמן שבה משלמים את הפיצוי, כי הרופאים המומחים – עלותם בטלה בשישים לעומת הקצבה והגמלה המגיעות לאדם.

עמיר פרץ: אינך מונע כהוא זה מתקצוב בגין הגמלה.

עמיר פרץ: אין לך תקציב עודף, שאתה יכול להעביר מצד לצד.

עמיר פרץ: האם אתה מעדיף שהוועדות יעבדו לאט ואתה תשלם לכולם עשר שנים רטרואקטיבית עוד חמש שנים?

עמיר פרץ: לא, רצוי לך לשלם את זה בצורה מתוכננת, מושכלת ושנתית.

עמיר פרץ: מבחינה תקציבית אין לך טיעון.

גלעד ריקלין: אני לא חושב.

גלעד ריקלין: אולי האנשים פה לא מודעים לזה, אבל עלות הרופאים היא מאות אלפים.

עמיר פרץ: מיליון שקל.

גלעד ריקלין: יותר ממיליון שקל בשנה.

עמיר פרץ: 5,000,000 שקל.

גלעד ריקלין: היא יכולה להגיע לעלות יותר גבוהה.

עמיר פרץ: כמה?

עמיר פרץ: 10,000,000 שקל?

גלעד ריקלין: 10,000,000 שקל.

עמיר פרץ: קח 10,000,000 שקל.

עמיר פרץ: האם זאת סיבה להתעלל באנשים ולגרום להם למות?

גלעד ריקלין: למה להתעלל?

גלעד ריקלין: למנכ"ל משרד הבריאות יש סדרי עדיפויות, והוא יחליט בשנה נתונה, האם הוא צריך להשקיע כסף בקיצור התור מארבעה חודשים לשלושה חודשים, או שהוא רוצה להשקיע בנושא אחר.

עמיר פרץ: אם מחר תפרוץ מגיפה של שפעת והקציבו לשפעת X כסף, מה אתה תגיד?

עמיר פרץ: שלא יקציבו לכך רופאים, כי השפעת הלא מתוכננת הביאה במכה אחת ל-100,000 חולים?

עמיר פרץ: מה זה עניינך?

גלעד ריקלין: זה יהיה נתון לשיקול דעת המשרד.

עמיר פרץ: הרי את זה תהיה מוכרח לשלם בסוף.

עמיר פרץ: נניח שהתחזית שלנו היא שיהיו 50,000 ועדות רפואיות - אם בבת אחת יפנו 10,000 חולים, את מה ששילמת עכשיו על ה-10,000 חולים, תחסוך בשנים הבאות, כי הרי החולה יגיע בכל מקרה לוועדה הרפואית ובכל מקרה תשלם עבורו.

גלעד ריקלין: התשלום לנפגעים הוא לא רלוונטי פה.

עמיר פרץ: לא לנפגעים, גם לוועדה.

עמיר פרץ: גם הוועדה תעלה לך.

גלעד ריקלין: הוועדה עולה מיליונים.

עמיר פרץ: אז היא תעלה לך בשנה הבאה, הרי אתה לא מונע מהחולה להגיע לוועדה.

דוד טל: נציגי משרד הבריאות, האם אתם מוכנים לומר פה לפרוטוקול שתקבעו את פרק הזמן בתקנות?

אלכס לבנטל: אתה מתכוון בנוהל?

אלכס לבנטל: !

דוד טל: כן.

אלכס לבנטל: זה מתחת לתקנה.

דוד טל: לא, בתקנות.

דוד טל: אז אפשר יהיה להתגבר על זה.

אלכס לבנטל: אני לא בדיוק איש משפט.

אלכס לבנטל: אנחנו עשינו דברים כאלה עד היום בחוזר מנכ"ל ובנהלים.

אלכס לבנטל: החוק הזה טוב מאד.

אלכס לבנטל: אחד הדברים שעשינו, זה לקצר את התורים האלה, כי אני חושב שזה עוול, אם אדם צריך לחכות מעל חודשיים בתור.

אלכס לבנטל: אני מסכים אתך לגבי זה במאה אחוז, אבל אני מתייחס לסנקציה שתהיה לחולה ללכת לרופא בקהילה, במקום לעמוד בפני שופט מחוזי ושני רופאים מאד בכירים.

עמיר פרץ: לא רופא בקהילה, אלא תהיה רשימת רופאים שאתה תפרסם, שהם יהיו מומחים לעניין.

עמיר פרץ: אתה תפרסם את השמות, לא אני.

אלכס לבנטל: אני אגיד לך מה יקרה.

אלכס לבנטל: אני חושב ש-60 יום - -

עמיר פרץ: "קח" שישה חודשים.

אלכס לבנטל: אני דווקא בעדך, אבל אני רק רוצה שזה יהיה פרקטי.

דוד טל: האם משרד הבריאות יכול לקבוע בתקנות שישה חודשים?

אלכס לבנטל: כן.

דוד טל: שישה חודשים זה פרק זמן סביר, נכון אדוני השופט?

יצחק בארז: שישה חודשים זה יותר סביר.

עמיר פרץ: אני רוצה שיגבילו אתכם.

דוד טל: כך אדם יידע שיש תחום של זמן סביר.

אלי שחר: כשתוך שישה חודשים הוא יקבל תשובה של ועדת הרופאים.

אלכס לבנטל: ועדה רפואית, לא ועדת מומחים.

עמיר פרץ: אל תטעה אותנו פה.

עמיר פרץ: תהליך ייגמר תוך שישה חודשים.

אלי שחר: היא לא תעמוד בזה.

עמיר פרץ: יצא המרצע מן השק.

עמיר פרץ: הוועדות הרפואיות בישראל הן שיטה לא לשלם לחולים את מה שמגיע להם.

אלי שחר: אם לוקח לוועדת המומחים כשלושה עד ארבעה חודשים לתת תשובה, 60 יום נוספים זה לא פרק זמן מספיק כדי לסיים את הוועדה הרפואית.

אלי שחר: לגמור את הטיפול, כפי שחבר הכנסת עמיר פרץ מבקש, כולל גם את האפשרות לתת לו לערער.

עמיר פרץ: לא, הסתיים הטיפול אצלכם באינסטנציה שלכם.

עמיר פרץ: לא נכניס את הערעור.

דוד טל: מה אם נחליט על שלושה חודשים – ואתם תגידו לי האם אתם רוצים מינון אחר – הוועדה הראשונה ושלושה חודשים הוועדה השנייה, לא כולל את הערעור?

דוד טל: או שתחליטו שהוועדה הראשונה מתקדמת מהר יותר, אז תקבעו שם חודשיים, ובוועדה של קביעת אחוזי הנכות ארבעה חודשים?

דוד טל: כל סידור אחר, גם יהיה מקובל עליי.

אלי שחר: מתוך הניסיון שיש לי בנושא הזה, אני מציע שנגביל את הוועדה הראשונה לחצי שנה.

דוד טל: ואת השנייה לאפס זמן?

אלי שחר: לא.

אלי שחר: הוועדה הרפואית צריכה עוד מספר חודשים.

דוד טל: אני לא מקבל את זה.

יצחק בארז: לדעתי, ההצעה הזאת שבחוק – לא בתקנות - תהיה כתובה הגבלה כזאת, היא סטירת לחי.

דוד טל: לא נכתוב את זה בחוק.

דוד טל: אני עושה את זה תוך הבנה עם משרד הבריאות, שבתקנות זה יהיה רשום.

יצחק בארז: החוק נכנס לתוקף באחד בינואר 1995.

יצחק בארז: אנחנו, ועדת המומחים, התחלנו לפעול בדצמבר 1995.

יצחק בארז: היו 2,250 תיקים על השולחן כשהתחלנו לעבוד.

יצחק בארז: אנחנו עובדים יום-יום.

יצחק בארז: במאמץ, חיסלנו את ה-2,250 תיקים ואת כל התיקים שנכנסו.

יצחק בארז: אני מסכים לתנאי של חצי שנה, בתנאי שזה ייקבע בתקנות ולא בחוק.

דוד טל: אני מדבר על התקנות.

דוד טל: אני לא מדבר על החוק.

דוד טל: אבל אני מתפלא על אדוני, שהרי רק בתחילת דבריו הוא אמר שהוא מסכים שחבר הכנסת עמיר פרץ - -

יצחק בארז: אומר חבר הכנסת עמיר פרץ, שתהיה סנקציה של רופא מומחה שיופיע ברשימה של רופאים מומחים.

יצחק בארז: בוועדה יש שופט ושני רופאים מומחים.

יצחק בארז: לשלושה אנשים אלה יש ניסיון של חמש שנים.

יצחק בארז: זאת עבודה קשה מאד לקבוע זכאות של דבר שנעשה לפני 50 שנה.

דוד טל: אדרבה, זה ידרבן אתכם לסיים בפרק הזמן הזה.

יצחק בארז: אז אתה רוצה שיהיה רופא מומחה אחד שיקבע זאת?

יצחק בארז: !

דוד טל: אתה יודע מה?

דוד טל: אני מסכים שלא יהיה רופא אחר ושאתם תקבעו זאת לבד, אבל יתחמו אתכם בזמן, וזה ידרבן אתכם לגמור את העבודה.

ישי אילן: ואז מה קורה אם לא גמרו את העבודה בזמן?

עמיר פרץ: אז יפנו לרופא מומחה, כמו שמקובל בכל מקום.

ישי אילן: מר פרץ, השאלה היא האם זה מקובל גם לפי החוק הזה.

עמיר פרץ: עזוב אותי, תפתרו לבד עניינים טכניים.

עמיר פרץ: גם כשהצעתי בחוק הזה שלא תהיה חובת הוכחה על קשר נסיבתי, אמרו לי שזאת פגיעה באשיות החקיקה של מדינת ישראל.

עמיר פרץ: אז מה?

עמיר פרץ: הצלתי את האנשים, כי לא התרגשתי ממה שאמרו.

עמיר פרץ: אותי לא מעניין מה תעשה.

עמיר פרץ: מה שמעניין אותי, זה שתמצא לי דרך שתאפשר לי להיות בטוח שהוועדות הן לא כלי בידיך - באופן מכוון וביורוקרטי – הגורם לכך שהפונה ימות לפני שתגיע לו הגמלה.

עמיר פרץ: זה מה שמעניין אותי.

ישי אילן: אם לחבר הכנסת פרץ יש חשש שאדם מסוים יגיש תביעה והיא לא תיענה בזמן ובינתיים האדם ימות, יכול להיות שאפשר לבדוק האם מדובר בדחיפות כזאת או אחרת במנגנון שמורה על סדר הופעת הפונים בוועדה.

ישי אילן: חבר הכנסת פרץ דורש ליצור מנגנון שקובע זכאות, שלפי החוק הזה לפחות, אני לא רואה שהוא קיים.

תומס טישלר: יש כבר.

תומס טישלר: בוועדה הראשונה, בוועדת המומחים, אנחנו דנים בתיק תוך שלושה חודשים מאז שהוא נכנס.

תומס טישלר: אם אנחנו רואים שמדובר בחולה קשה שעבר ניתוח מוח לדוגמה, אנחנו מאפשרים להזיז את התיק שלו קדימה, וכותבים להזמין אותו דחוף.

דוד טל: יפה, אז יש לוועדה חודשיים וחצי נוספים לקבוע את אחוזי הנכות.

תומס טישלר: במקרים קשים – כן, אבל במקרה שלפונה יש רק קרחת, יכול להיות שהוא צריך לחכות שישה חודשים.

תומס טישלר: אנחנו מקדימים את התור ולא נותנים למי שחולה לחכות.

אלכס לבנטל: מוצג כאן כאילו מדובר ברעים נגד הטובים.

דוד טל: חס וחלילה, לא.

אלכס לבנטל: בדיעבד, הדברים האלה מתקיימים.

אלכס לבנטל: יושבים פה נציגי העמותה.

אלכס לבנטל: אני רוצה שהם יגידו, האם בחודשים האחרונים ראיתם שיש עיכוב?

מאיר אלזם: אני אישית מכיר אנשים שמעכבים את התיקים שלהם חמש שנים, שנה וחצי ושנתיים.

דוד טל: דוקטור לבנטל, האם משרד הבריאות יהיה מוכן להקצות ועדות נוספות שיעבדו במקביל, במידה שידיהן של הוועדות הללו תהיינה עמוסות לעייפה בגלל עומס תיקים?

אלכס לבנטל: ועוד איך.

אלכס לבנטל: ההגבלה היא לא על מספר הוועדות.

אלכס לבנטל: בשלב מסוים, בחודש אוגוסט, אנחנו פונים לגלעד ריקלין, ואומרים לו שהכסף נגמר.

אלכס לבנטל: מלבד מגבלה זאת, אין שום מגבלה.

אלכס לבנטל: אין לנו שום בעיה להקים עשר ועדות.

דוד טל: אני מבין, כל אחד יעביר לשני ולשלישי, ובסוף זה יגיע אליי, ואני אחתוך על פי שיקול דעתי ובלי להתחשב במה שאתם אומרים, כאשר לי חשוב שהדברים האלה ייקבעו כאן בהבנה ובהסכמה.

דוד טל: לאחר מכן נתמודד עם זה במליאת הכנסת.

אלכס לבנטל: אנחנו יכולים להקים כמה ועדות שאתה צריך, זאת לא הבעיה.

דוד טל: כמה ועדות יש היום?

עמיר פרץ: הוא יכול להקים כמה שירצה, אם יהיה לו תקציב.

יצחק בארז: יש ועדת מומחים שיש בה חמישה אנשים.

יצחק בארז: אנחנו יושבים בהרכבים שונים.

יצחק בארז: אנחנו יושבים יומיים בשבוע משעה 8:30 בבוקר עד 19:00 בערב.

יצחק בארז: אין לנו בעיה.

דוד טל: האם אי אפשר לשבת שלושה ימים בשבוע?

יצחק בארז: אפשר לשבת שלושה ימים בשבוע.

דוד טל: גלעד ריקלין, האם אפשר להוסיף לכך תקציב במקרים מיוחדים, במידה שלא נענים לפניות בפרק זמן סביר?

גלעד ריקלין: למרות שבדרך כלל כשנציגי משרד הבריאות פונים אלינו, אנחנו אומרים להם: יש לכם 4 מיליארד שקל שאתם יכולים להשתמש בהם לפי סדרי העדיפויות שלכם, בשנה שעברה אנחנו הוספנו מיליון שקל ואחרי זה הוספנו עוד 2,000,000 שקל.

גלעד ריקלין: עכשיו התקציב עומד על מעל ל-4,000,000 שקל, כשהתקציב היה 2,000,000 שקל.

גלעד ריקלין: יש רגישות מהבחינה הזאת.

עמיר פרץ: אני מאד מעריך את זה, אבל אני לא סומך עליכם.

גלעד ריקלין: אנחנו לא רוצים לקבע את שיקול הדעת של מנכ"ל משרד הבריאות וגם את היכולת הכספית שלנו, כי יש סדרי עדיפויות שונים.

עמיר פרץ: אז אנחנו לא מסכימים שסדרי העדיפויות שלך יהיו על חשבון החולים.

אלי שחר: אני רוצה להסביר את התהליך.

אלי שחר: ועדת המומחים היא הוועדה היחידה שדנה בתביעות.

אלי שחר: המצב היום הוא שהיא התחילה לדון בתביעות מאוגוסט 2000.

אלי שחר: ועדת המומחים קובעת זכאות לאדם, שעוברת למחוז מגוריו.

אלי שחר: יש שם ועדות רפואיות, שאין עליהן הגבלה.

אלי שחר: יש 20 ישיבות בחודש של ועדות במחוז המרכז.

אלי שחר: בצפון יש כ-15 ועדות בחודש, והן קובעות את אחוזי הנכות.

אלי שחר: אותו דבר בבאר-שבע, אותו דבר בירושלים, ואותו דבר בחיפה.

עמיר פרץ: אני מאד שמח.

עמיר פרץ: אז מה הבעיה?

אלי שחר: אין שם בעיה של כמות הוועדות, אלא הבעיה היחידה היא תקציב.

אלי שחר: אם תכננו 100 ועדות, אז יש כסף ל-100 ועדות ולא ל-300.

דוד טל: דוקטור לבנטל, האם אתה יכול לומר לפרוטוקול – ואני צריך כרגע רק את ה-O.K שלך לצורך העניין הזה – שמשרד הבריאות מקבל על עצמו לתקן את זה בתקנות, שכן שר הבריאות מוסמך להתקין את התקנות הללו ולהכניס את פרק הזמן הזה שדיברנו עליו?

דוד טל: אם יחליטו כאן על שלושה חודשים ושלושה חודשים זה בסדר, וגם ארבעה חודשים וחודשיים זה בסדר, אבל לא יאוחר מחצי שנה.

אלכס לבנטל: אני רוצה להגיד לך שאין לי ניסיון בנושא של תקנות.

אלכס לבנטל: דברים כאלה אני עושה במשרד הבריאות רק באמצעות חוזרי מנכ"ל.

דוד טל: למי במשרד הבריאות יש ניסיון בעניין הזה?

אלכס לבנטל: אני לא רוצה לקחת על עצמי דבר שאין לי בו ניסיון.

דוד טל: למה אין פה אדם שיש לו ניסיון בדברים האלו?

אלכס לבנטל: אני לא זוכר שאי פעם התקנו תקנה אחת על הגבלות של זמנים במשרד הבריאות.

דוד טל: יש בהרבה תקנות עניין של זמנים, ולכן אני לא רוצה להכניס את זה בחקיקה.

עמיר פרץ: זה תפקיד התקנות.

דוד טל: זה קצת פרובלמטי להכניס את זה בחקיקה.

אלכס לבנטל: אני לא מרגיש את עצמי מוסמך לענות על זה.

עמיר פרץ: על שר הבריאות להתקין בתקנות תוך 30 יום, שתהיה רשימת רופאים מומחים בכל הארץ על פי הצורך.

אלכס לבנטל: גם לא מצאתי הוראה בחוק עצמו, ששר הבריאות צריך להתקין תקנות לגבי זמנים, אלא רק לגבי תכנים.

ישי אילן: ברור שיש השלכות תקציביות מסוימות למה שיושב ראש הוועדה מבקש להתקין בתקנה, בלי קשר להערה המהותית שהערתי קודם ביחס לבעיה של חבר הכנסת פרץ.

עמיר פרץ: זה מעשה "אמיץ", כשלמישהו יש אומץ להגיד שבגלל שחסר כסף, לא תהיה ועדה שתטפל בפניות.

דוד טל: הרי לו יצוין שיש לנו מספר מסוים של אנשים שהוא כרגע לא ידוע - אבל בפוטנציה יש מספר ידוע של אנשים – ושבמוקדם או במאוחר אני אצטרך להוציא על האנשים האלה את התקציב, נכון שזה אולי לא יהיה בשנה אחת, אלא לאורך זמן של שנתיים, שלוש או ארבע שנים.

דוד טל: התוספת משנה אחת לשנה שנייה, לא יכול להיות כזה משמעותי במאות אחוזים.

דוד טל: אומרים כרגע שהמספר גדל, אבל בסופו של דבר אנחנו מקבלים את החוק תוך ידיעה שאנחנו עומדים לפתור את הבעיות של כל האנשים הללו, והדבר היחיד שעלינו לקחת בחשבון זה שמספר הפונים יתפרס על פני זמן.

דוד טל: מה יקרה אם המספר לא יתפרס על תקופה של חמש שנים, שש שנים או עשר שנים, אלא יצטמצם לשלוש שנים למשל?

דוד טל: אז הפסדנו שנתיים מבחינה אקטוארית?

דוד טל: האם זאת הבעיה שלנו?

גלעד ריקלין: לפני שנה, מנכ"ל משרד הבריאות אמר בישיבה: אנחנו מסיימים את הטיפול תוך שנה, כי אנחנו יודעים כבר מי האנשים.

גלעד ריקלין: בפועל, הסתבר שכמות האנשים הולכת וגדלה.

גלעד ריקלין: אני לא יכול עכשיו להתחייב על תוספת תקציבית של שנה הבאה, ואני חושב שגם משרד הבריאות לא יכול להתחייב.

דוד טל: מי ימנע מאותם אנשים להיבדק ולתבוע?

גלעד ריקלין: אף אחד.

דוד טל: זאת אומרת שהאנשים האלה יתבעו את מה שמגיע להם.

דוד טל: נניח שהם יספיקו לתבוע ונניח שיגיעו לידיהם 4,000 תיקים והם יטפלו ב-4,000 תיקים בחודש, האם לא תשלם לפונים?

גלעד ריקלין: ברור שאני אשלם.

דוד טל: תשלם להם.

אלי שחר: בטח שלא, כי עכשיו חברי ועדות לא קיבלו כסף מנובמבר.

אלי שחר: גם בשנה שעברה היתה אותה בעיה.

יצחק בארז: לא קיבלנו תשלום באוקטובר ונובמבר.

יצחק בארז: אנחנו ממשיכים לעבוד באותו מרץ, אבל לא קיבלנו אגורה באוקטובר ובנובמבר.

דוד טל: גלעד ריקלין, מה יש למשרד האוצר להגיד על זה?

דוד טל: אתה בוודאי מסכים איתי שזה לא תקין.

גלעד ריקלין: מה זה לא תקין?

גלעד ריקלין: אנשים מחכים שנים בבתי משפט.

דוד טל: אבל את זה אנחנו רוצים למנוע.

דוד טל: אנחנו לא רוצים להוציא את נשמתו של אדם שכבר נפגע, ושלחברה באיזשהו אופן יש אחריות עליו.

גלעד ריקלין: בסך הכל המצב הוא סביר.

גלעד ריקלין: אני לא יכול להתחייב ואני חושב שגם משרד הבריאות לא יכול להתחייב.

גלעד ריקלין: למשרד הבריאות יש סדרי עדיפויות.

גלעד ריקלין: המצב הוא בטח הרבה יותר טוב ממה שקורה בבתי משפט ובמקומות אחרים.

עמיר פרץ: האם אתה שומע איך הוא מדבר?

עמיר פרץ: כל מילה שהוא מוציא מהפה, עוד יותר מחזקת את דעתי.

אורית קובליבקר: עקרונית, הצעתו של מר פרץ לעניין חצי שנה היא הצעה טובה, אבל יש כמה דברים שלוקחים זמן, גם אובייקטיבית, על מנת שדברים ייעשו בצורה נכונה.

אורית קובליבקר: אחד הדברים זה מינוי הרופאים.

אורית קובליבקר: אחת הבעיות היא לעבור את התהליך של מינוי הרופאים שיישבו בוועדות.

אורית קובליבקר: גם אם נרצה להגדיל את כמות הוועדות, על מנת שהדברים ייעשו בצורה הנכונה והטובה ביותר, וכדי שלא יהיו אחרי זה ועדות עררים – ויהיו אחרי זה ועדות עררים, במידה שהדברים לא ייעשו בצורה הנכונה – אנחנו צריכים את הזמן כדי למנות את הרופאים.

דוד טל: גם כשהדברים נעשים בצורה נכונה, יש ועדות עררים.

אורית קובליבקר: בוודאי.

אורית קובליבקר: כל הזמן מתמקדים בעניין התקציבי, שנכון שיש להעלותו, אבל יש גם אלמנטים טכניים ומקצועיים של מינוי הרופאים עצמם.

אורית קובליבקר: גם התהליך הזה לוקח זמן, וגם התהליך הזה לוקח משאבים ממשרד הבריאות, ואי אפשר לזלזל בו.

אורית קובליבקר: לכן, אם באמת לא רוצים להקיז את דמם של החולים שוב ושוב ושוב, צריך לחשוב גם על הדברים האלה, ולחשוב שהם לוקחים זמן.

אורית קובליבקר: לכן, במידה שכן ייעשו הדברים וכן ייקבע איזשהו זמן, אנחנו מבקשים שמראש תהיה לנו גם אפשרות לבקש הארכות, על מנת שגם אנחנו נוכל להתארגן.

אורית קובליבקר: ההארכות האלה הן בפירוש לא התחמקות.

דוד טל: האם משרד הבריאות יסכים שייקבעו שישה חודשים ושתהיה לו אפשרות הארכה של עוד 30 יום?

אורית קובליבקר: אני יכולה להגיד לך שלמנות רופא לכל ועדה – לא רק לוועדה הזאת – זה תהליך של חודשיים לפחות.

דוד טל: לא נתחיל את זה כרגע, אלא בעוד 30 יום.

עמיר פרץ: כמה זמן לוקח למנות רופא?

אורית קובליבקר: לפחות חודשיים לוקח לי כדי לעבור את כל הפרוצדורות.

עמיר פרץ: נקבע 60 יום.

עמיר פרץ: התקנה תתחיל לעבוד מהאחד במרץ, האם זה בסדר?

דוד טל: האם גברתי מסכימה לזה?

עמיר פרץ: היא לא מוסמכת לענות.

ישי אילן: אני חושב שבצוק העתים שאנחנו נמצאים בו - וכפי שכבוד היושב ראש אמר שאולי נצטרך להחיל את חוק הרציפות - צריך לנסות להגיע להסכמה על הנוסח שקיים, ומשרד הבריאות ומשרד האוצר, יתחייבו לבדוק את ההצעה של חבר הכנסת פרץ תוך הגבלת זמן, על מנת לפתור את הבעיה שהועלתה כאן בדרך הטובה ביותר.

דוד טל: ואם תקבע הגבלת זמן של שנה?

אליהו ישי: לא, אני דיברתי על הגבלת זמן לתוצאות הבדיקה של ועדת המומחים.

דוד טל: אני רוצה בשבוע הבא להעלות את זה להצבעה פה במליאה.

אלי שחר: אני אומר עוד פעם, שיש עשרות תיקים של אנשים שצריכים להביא מסמכים רפואיים, וזה לוקח להם חודשים.

אלי שחר: לא אנחנו אלה שמגבילים אותם.

אלי שחר: יש אנשים שאני מחכה להם שמונה חודשים, כשעורך הדין שלהם מבקש לא לדון בתיקים שלהם, כל זמן שהוא לא יביא מסמכים רפואיים.

אלי שחר: זה לטובתם, כי הם מחפשים תיקים בהדסה בירושלים במרתף.

אלי שחר: יש אנשים שביקשו לעצור את הטיפול בתיקים.

דוד טל: אנחנו מדברים על מצב בו הכל מונח לפניכם, ואין עיכוב כזה ואחר מצד התובעים.

ישי אילן: אני מציע לקבל את הנוסח כמו שהוא.

ישי אילן: הרי מה שהציע חבר הכנסת פרץ זה דבר שאנחנו צריכים לבדוק אותו, גם מבחינת השלכות תקציביות וכו'.

ישי אילן: השאלה היא האם כדאי לעכב את הנוסח כמו שהוא בגלל העניין הזה.

עמיר פרץ: מה צריך יותר מאשר ההסכמה שלנו שאתם תתקינו תקנות?

ישי אילן: האם כדאי לעכב את זה?

ישי אילן: אנחנו מתחייבים לבדוק את זה תוך הגבלת זמן שתקבע הוועדה, אבל בינתיים נאשר את הנוסח.

עמיר פרץ: אני מוכן ללכת אתך לפשרה.

עמיר פרץ: אנחנו מוכנים לכתוב ששר הבריאות - או המנכ"ל - יפרסם בתקנות, נניח תוך חודשיים, דרכים המגבילות את לוח הזמנים של פעולת הוועדות, והוא יהיה רשאי לפרסם רשימת מומחים ברחבי הארץ, ובמקרים מיוחדים לתת לוועדה הארכה של חצי שנה נוספת.

עמיר פרץ: אם נניח יבואו ויאמרו לוועדה שיש מקרים מסובכים, פעם בחצי שנה יביאו 10-15 מקרים שלא התעכבו בגלל הוועדה.

עמיר פרץ: באופן כללי, אין סיבה שפרט למקרים חריגים, לא יסתיים הטיפול במשך שישה חודשים.

עמיר פרץ: מה הבעיה?

דוד טל: האם זה נראה לך דוקטור לבנטל?

אלכס לבנטל: לוח הזמנים נראה לי, אבל לגבי החוק והתקנות - -

עמיר פרץ: עזוב, זה צד טכני שתתייעצו לגביו.

עמיר פרץ: תחליטו האם אלה תקנות או הוראות מנכ"ל.

עמיר פרץ: אין לי בעיה עם זה, ואני סומך עליכם.

ישי אילן: אני לא שולל באופן עקרוני את הפשרה הזאת, אבל שוב, אני לא רוצה להתחייב עליה.

ישי אילן: אני רוצה אפשרות לבחון אותה גם מול משרד האוצר וגם מול גורמים נוספים במשרד שלנו.

ישי אילן: אני מאמין שיש סיכוי גבוה שהיא תתקבל, אבל אני לא רוצה להתחייב על ההצעה שלך - אני גם לא יכול.

ישי אילן: אני מבטיח לבחון אותה.

עמיר פרץ: האם אתה מעדיף שנצביע ונחליט לבד?

עמיר פרץ: זה הכי קל לנו.

עמיר פרץ: זה לוקח דקה וכולם הולכים ושלום על ישראל.

ישי אילן: אני לא שולל את האפשרות שאולי נקבל את הפשרה שלך.

ישי אילן: אנחנו לא יכולים להתחייב עליה.

ישי אילן: אני כן מתחייב שתוך פרק זמן שהוועדה תקציב לנו, בהנחה שנקבל את הנוסח כמו שהוא, נבוא עם פתרון לבעיה.

דוד טל: האם עד יום שני זה בסדר?

עמיר פרץ: תשיבו האם אתם מסכימים או לא, מה הבעיה?

אלכס לבנטל: האנשים המוסמכים לא נמצאים פה, והנושא הזה צריך להגיע לרמת מנכ"ל.

דוד טל: דוקטור לבנטל, האם אתה רוצה שאני אתבע מהמנכ"ל ומהשר להופיע בכל ישיבת ועדה?

דוד טל: אני צריך אנשים מוסמכים בוועדה, ואני לא רוצה לבזבז את זמנה של הוועדה, מכיוון שלא הגיעו אליה האנשים המוסמכים.

דוד טל: אם אתם סבורים שאין לכם מנדט להחליט כך או אחרת, תבוא אתה למנכ"ל ותגיד לו: אדוני, אני מגיע לוועדה על דעת זה שיש לי מנדט לסגור הכל.

דוד טל: אני לא מקבל שום טענה שאתה צריך איש מוסמך, אחרת הוועדה תתחיל לזמן את השר ואת המנכ"ל כל יום שני וחמישי, וזה לא יהיה נכון.

אלכס לבנטל: אנחנו באנו עכשיו לישיבה שנייה, יש לנו חוק מוכן, ופתאום זה נופל עלינו עכשיו.

עמיר פרץ: מי אמר?

אלכס לבנטל: אני לא ידעתי מזה.

עמיר פרץ: אז לא היית נוכח בישיבה הקודמת ולא דיווחו לך על זה.

אלכס לבנטל: לא דיברו על זה.

עמיר פרץ: קח את הפרוטוקול, ותראה שאני העליתי את זה.

דוד טל: דוקטור לבנטל, במידה שחבר הכנסת פרץ מקבל את זה, אני חושב שמבחינת

דוד טל: כם זה נותן לכם איזשהו פתח לכך – ואני אגיד דבר שאולי אני לא צריך להגיד אותו – שתוכלו למצוא צידוק כמעט לכל דבר שטיפולו לא הסתיים.

ישי אילן: אני לא נכנס לשאלה האם דיברו על זה בישיבה הקודמת או לא, נגיד שכן.

ישי אילן: על כל פנים, מי שצריך להחליט בעניין כזה, בגלל המכלול שכולל לא רק שאלה משפטית ותקציבית, זה דרג עליון מבחינתנו.

דוד טל: האם עד יום ראשון בלילה זה יהיה אצלנו?

דוד טל: ההחלטה שלכם.

עמיר פרץ: אתה יודע מה?

עמיר פרץ: אני אפילו מוכן ללכת לקראתך עוד קצת.

עמיר פרץ: תכתוב: מצא לנכון השר, בנסיבות מיוחדות, להאריך את התוקף, יאריך את התוקף ויודיע על הנסיבות, בלי לקבוע הגבלת זמן.

עמיר פרץ: אז תהיה לחולה זכות להגיד שהנסיבות האלה לא מיוחדות.

עמיר פרץ: אם אלה נסיבות מיוחדות, מה לעשות?

עמיר פרץ: אם יש נסיבות מיוחדות שבהן אי אפשר לטפל בתיק בפרק זמן כזה, תהיה סמכות לשר להחליט.

עמיר פרץ: מה אתה רוצה יותר מזה?

עמיר פרץ: האם אני בא להתעלל בכם?

עמיר פרץ: אני רוצה להגן על המטופלים.

דוד טל: אם אתה רוצה זמן, לצורך העניין הזה, אתן לכם עד יום ראשון.

טלי שטיין: אני פשוט לא מבינה, האם ההסדר עד יום שני הוא שיבדקו האם צריך תיקון בחוק או בתקנות.

דוד טל: עד יום ראשון בלילה.

דוד טל: אנחנו מדברים על התקנות.

דוד טל: היועצת המשפטית תכין את הנוסח על פי ההצעה של חבר הכנסת פרץ.

ג'ודי וסרמן: אם אנחנו מדברים על תיקון לתקנות, הרעיון הוא שמשרד הבריאות יבוא עם הצעה לתיקון התקנות, עם המועדים ועם החריגים.

ג'ודי וסרמן: הם יאמרו שיש להם עיקרון שהם יתקינו אותו בתקנות.

ג'ודי וסרמן: לא צריך אפילו לבוא עם הנוסח.

אלכס לבנטל: הנוסח הזה יופיע בחוק.

דוד טל: לא, אני לא רוצה להכניס אותו לחוק.

עמיר פרץ: אלכס לבנטל, יש הסכמה בינינו שיופיע בחוק ששר הבריאות יפרסם תוך 30 יום או 60 יום, תקנות הקובעות את המועדים ואת פרק הזמן שיוקצה לכל ועדה וועדה בכל אינסטנציה, ושפרק הזמן הכולל לטיפול בתיק, לא יעלה על שישה חודשים.

עמיר פרץ: אם שר הבריאות מצא שיש תיקים שיש לגביהם נסיבות חריגות, מוסמך שר הבריאות לדחות את הטיפול בהם.

עמיר פרץ: אני לא מגביל את הזמן.

עמיר פרץ: אם המטופל יחליט שפעלו בעניינו שלא כדין, הוא יפנה לבג"צ.

ישי אילן: אנחנו נאשר את הנוסח כמו שהוא, ובעוד שבוע - -

דוד טל: עוד שבוע זה בלתי אפשרי, כי לא תהיה פעילות בכנסת.

ישי אילן: אז בזמן שאתה אמרת.

ישי אילן: אין קשר בין החוק לתקנות.

דוד טל: כך אני לא מאפשר לו להכניס הסתייגות, וכך אני רוצה לדעת שזה ייכנס בפנים.

ישי אילן: מה זאת הסתייגות?

ישי אילן: האם הוא ינטרל את החוק אם התקנה לא תהיה טובה?

ישי אילן: אנחנו לא פועלים נגד מישהו.

דוד טל: אבל אם זה מוסכם עליכם, לא צריכה להיות בעיה.

דוד טל: דיברנו על כך שיש לשר פרק זמן מפה עד להודעה חדשה בנסיבות מיוחדות.

דוד טל: אני מאשר את זה, ואתם תביאו את התקנות.

ג'ודי וסרמן: לא, רק שיתנו תשובה שהשר יתקין תקנות.

דוד טל: אומרת היועצת המשפטית שאתם רק צריכים להביא את האישור ולהודיע שהשר יתקין תקנות, כפי שסוכם כאן.

ישי אילן: אני הבטחתי שאנחנו נבוא עם פתרון.

ישי אילן: מכניסים לי לפה "השר יתקין תקנות", אבל אם יתברר שיש בעיה בהתקנת תקנות?

ישי אילן: הרי למה לא אמרתי לך שאנחנו מסכימים?

ישי אילן: כי אנחנו רוצים לבדוק את זה.

עמיר פרץ: תנו תשובה.

ישי אילן: אנחנו רוצים לפתור את הבעיה, אבל אני לא מתחייב איך.

דוד טל: עד יום ראשון תיתן לנו תשובה.

ישי אילן: אנחנו נבוא עם פתרון.

טלי שטיין: יש לי שתי הערות מעין טכניות.

טלי שטיין: אל"ף, אם ההחלטה ההיא בתקנות, צריך לבדוק את זה עם המחלקה לחקיקת משנה במשרד המשפטים.

טלי שטיין: בי"ת, בהסבר השני של ג'ודי וסרמן, לדעתי, יש איזו בעיה טכנית.

טלי שטיין: אתם אומרים סעיפים 8(ב)(2), (3) ו-(4), כשאין בחוק סעיפים כאלה.

ג'ודי וסרמן: זה בתיקון.

טלי שטיין: זה גם לא בתיקון.

דוד טל: אני חושב שזה בתיקון סעיף 9.

ג'ודי וסרמן: בסעיף 2 יש תיקון לסעיף 8 וקבעו סעיף (ב) חדש, ובו מופיעים סעיפים (1), (2), (3) ו-(4).

ג'ודי וסרמן: אנחנו אומרים שהחלטות הוועדה הן לפי תיקון 8 – סעיפים (2),(3) ו-(4) בעמוד הקודם בתיקון לחוק הזה.

ג'ודי וסרמן: בחוק הקיים היום אין סעיף 8(ב)(2),(3) ו-(4), אלא זה בתיקון.

טלי שטיין: אני רק רוצה שיהיה ברור שהערר הוא על שאלות רפואיות ולא על שאלות משפטיות.

ג'ודי וסרמן: בדיוק כמו שהיה קודם.

טלי שטיין: ועדת מומחים כוללת שופט, ולכן הערר צריך להיות רק על החלטות רפואיות.

ג'ודי וסרמן: אבל עכשיו ועדת מומחים מוסמכת לדון גם בשאלות רפואיות.

אלי שחר: לא.

ג'ודי וסרמן: סליחה, אם אדם לקה במחלה - -

אלי שחר: יש כאן שני דברים שהוועדה עומדת להחליט, לפי תיקון החוק: אחד – האם אדם קיבל טיפול בהקרנות - -

ג'ודי וסרמן: זה היה בסמכותה גם קודם.

אלי שחר: זה מה שהיה בסמכותה עד היום.

אלי שחר: עכשיו הוספנו מחלה.

ג'ודי וסרמן: אם הוא לקה במחלה ואם יש החמרה.

אלי שחר: אם הוא לקה במחלה - את אומרת שזה יעבור לוועדה רפואית לערר?! בסדר.

ג'ודי וסרמן: אותו דבר אם חלה החמרה.

אלי שחר: גם את זה אפשר להעביר לוועדה הרפואית לערר, אבל הזכאות עצמה תהיה רק - -

ג'ודי וסרמן: רק מה שעבר ועדה רפואית לוועדת המומחים - -

דוד טל: אני מציע שאם אתם רוצים ללטש את הניסוח כדי שהדברים יתבהרו, היועצת המשפטית שלנו תהיה מוסמכת לכך על פי החלטת הוועדה.

טלי שטיין: צריך לבדוק שברור שזה רק לגבי החלק הרפואי.

דוד טל: אשר על כן, אנחנו מאשרים את זה.

דוד טל: ביום ראשון תתנו לנו תשובה לגבי עצם הפתרון לבעיה.

דוד טל: אם הוא לא יניח את דעתנו, ביום שני בבוקר אנחנו נקיים ישיבת ועדה ונסכם את כל שאר הדברים.

דוד טל: אני מאד מבקש שתעשו מאמץ כדי שיהיה פתרון מניח את הדעת, וכדי שפעם אחת ולתמיד נסיים את העניין, ולא ייווצר מצב שהכנסת תתפזר והנושא הזה לא יגיע לכלל סיכום.

דוד טל: תודה רבה, אני נועל את הישיבה.